JR คว้างานขาย “ระบบหม้อแปลง” บ.ลูก EA มูลค่า 85 ลบ.
JR แจกข่าวดีส่งท้าย Q1/66 คว้างานขายระบบอุปกรณ์หม้อแปลงสำหรับสถานีอัดประจุไฟฟ้าให้กับ “พลังงานมหานคร” บริษัทลูก EA มูลค่า 85 ล้านบาท ดันแบ็กล็อกแตะ 10,421 ล้านบาท หนุนผลงานสร้างสถิติสูงสุดใหม่ต่อเนื่อง
JR แจกข่าวดีส่งท้าย Q1/66 คว้างานขายระบบอุปกรณ์หม้อแปลงสำหรับสถานีอัดประจุไฟฟ้าให้กับ “พลังงานมหานคร” บริษัทลูก EA มูลค่า 85 ล้านบาท ดันแบ็กล็อกแตะ 10,421 ล้านบาท หนุนผลงานสร้างสถิติสูงสุดใหม่ต่อเนื่อง
24 มี.ค. 2566

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR เปิดเผยว่า ในวันที่ 22 มีนาคม 2566 ที่ผ่านมา บริษัทฯได้ลงนามในสัญญาโครงการซื้อระบบอุปกรณ์หม้อแปลง สำหรับสถานีอัดประจุไฟฟ้า กับ บริษัท พลังงานมหานคร จำกัด มูลค่าโครงการ 85,200,000 บาท ไม่รวมภาษีมูลค่าเพิ่ม
ทั้งนี้ บริษัทฯมีระยะเวลาในการดำเนินการให้แล้วเสร็จภายใน 90 วัน นับถัดจากวันที่ลงนามในสัญญาและรับประกัน 1 ปี
“การได้รับงานจากบริษัท พลังงานมหานคร จำกัด ซึ่งเป็นบริษัทย่อยของ บริษัท พลังงานบริสุทธิ์ จํากัด (มหาชน) (EA) ถือเป็นก้าวที่สำคัญในการพัฒนาระบบสถานีชาร์จรถยนต์ไฟฟ้า (EV) ขนาดใหญ่เพิ่มเติม รองรับการความต้องการระบบขนส่งในอนาคต” นายจรัญ กล่าว
สำหรับแผนการดำเนินงานในปี 2566 บริษัทฯตั้งเป้าหมายรายได้เติบโต 15-20% เทียบกับปีที่ผ่านมา โดยได้รับปัจจัยหนุนจากงานในมือรอรับรู้รายได้ (Backlog) ที่มีกว่า 10,421 ล้านบาท สนับสนุนธุรกิจในช่วง 3-5 ปีข้างหน้าโตก้าวกระโดด และมีแผนที่จะประมูลงานใหม่เพิ่มประมาณ 1,900 ล้านบาท ในปีนี้ โดยส่วนใหญ่เป็นงานธุรกิจรับเหมาวางระบบไฟฟ้า และวางระบบสื่อสารโทรคมนาคม และเทคโนโลยีสารสนเทศ